આ પ્રતિક્રમણ અંતર્ગત, સર્વે જીવ પ્રત્યે થયેલા વૈરભાવ અને શત્રુભાવને શૂન્ય કરી, મન, વચન અને કાયાથી ક્ષમા પ્રાથવામાં આવે છે. આવો દિવ્ય, ભવ્ય અને રોમાંચક ભાવ પ્રર્દિશત કરતો મંત્રાક્ષર રૂપ શબ્દ એટલે “મિચ્છામિ દુક્કડં”. તેનો અર્થ એ છે કે “મારું દુષ્કૃત્ય મિથ્યા થાઓ.” મન, વચન અને કાયાથી કરેલા સર્વે મિથ્યા વિચાર, વાણી અને વર્તનની હું ક્ષમા પ્રાર્થું છું. સર્વે પ્રત્યે મૈત્રીભાવ પ્રસ્તુત કરું છું. હૃદયના ઊંડાણથી પ્રગટ થતો આ મંત્ર કેટલો રોમાંચક છે! આપણે સૌને વિદિત છે કે વર્ષ અંતર્ગત અનેક પ્રકારના દિવસોની ઊજવણી કરવામાં આવે છે. જેવા કે માતૃ, પિતૃ, મિત્ર, પુત્ર, પુત્રી, યોગ દિવસ. જગતના સર્વે ધર્મો, સંપ્રદાય, સમુદાય, દેશ સામ્રાજ્ય અને સર્વે વ્યક્તિઓ વર્ષમાં એક વખત આ ક્ષમાપના પર્વને સાચા હૃદયથી સ્વીકારે અને પરસ્પર તથા અન્ય દેશો વચ્ચે સુખ અને સમૃદ્ધિની ચરમ સીમાનો સ્પર્શ થશે. પ્રત્યેક દેશના અતિ વિરાટ સંરક્ષણ વ્યયમાં તીવ્ર ઘટાડો થશે. આપણે આપણાથી જ પ્રારંભ કરી પરસ્પર ક્ષમાપના કરીયે અને ઉચ્ચારિએ “મિચ્છામિ દુક્કડં”